
Text rozhodnutia
Súd: Krajský súd Bratislava Spisová značka: 1S/75/2014 Identifikačné číslo súdneho spisu: 1014200568 Dátum vydania rozhodnutia: 11. 06. 2014 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2014:1014200568.1 Uznesenie Krajský súd v Bratislave v právnej veci žalobcu: U. F., bytom E. č. XX, A., J., právne zastúpený: REKEN & PARTNERS Law Firm s.r.o., advokátska kancelária, so sídlom Tichá 45, 811 02 Bratislava, proti žalovanému: Riaditeľstvo hraničnej a cudzineckej polície Bratislava ÚHaCP PPZ, so sídlom Hrobákova 44, 852 42 Bratislava o preskúmanie zákonnosti rozhodnutia žalovaného č. PPZ-HCP- BA2-2014/002058-003 zo dňa 21.2.2014 a o odklade vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia Riaditeľstva hraničnej a cudzineckej polície Bratislava ÚHaCP PPZ č. PPZ-HCP-BA2-2014/002058-003 zo dňa 21.2.2014 spolu s rozhodnutím správneho orgánu prvého stupňa Oddelenia cudzineckej polície PZ Bratislava č. PPZ- HCP-BA6-1196-27/2013-PPC zo dňa 11.11.2013 a to až do nadobudnutia právoplatnosti rozhodnutia súdu vo veci samej. o d ô v o d n e n i e : Žalobou doručenou Krajskému súdu v Bratislave dňa 10.4.2014 sa žalobca domáhal preskúmania zákonnosti rozhodnutia žalovaného č. PPZ-HCP-BA2-2014/002058-003 zo dňa 21.2.2014, ktorým žalovaný zamietol odvolanie žalobcu a potvrdil rozhodnutie Oddelenia cudzineckej polície PZ Bratislava č. PPZ-HCP-BA6-1196-27/2013-PPC zo dňa 11.11.2013 o zrušení prechodného pobytu na území Slovenskej republiky na účel zlúčenia rodiny podľa zákona č. 404/2011 Z.z. o pobyte cudzincov. Zároveň žalobca podaním zo dňa 4.6.2014 požiadal tunajší súd o odklad vykonateľnosti napadnutého rozhodnutia v ktorom sa domáhal ochrany svojich práv. Žiadosť o odklad vykonateľnosti v záhlaví identifikovaných rozhodnutí odôvodnil tým, že výkonom napadnutého rozhodnutia hrozí žalobcovi a jeho rodine závažná ujma vo vzťahu k povinnostiam a potrebám rodiny a v konečnom dôsledku aj k rozdeleniu rodiny s troma maloletými deťmi. Zároveň poukázal na rozhodnutia v právnych veciach rodinných príslušníkov, ktoré sú na tunajšom súde vedené pod sp. zn. 6S/78/2014 a 6S/77/2014. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd považoval dôvody, uvedené v žiadosti o odklad vykonateľnosti napadnutého rozhodnutia v spojení s prvostupňovým rozhodnutím za opodstatnené, keďže okamžitým výkonom rozhodnutia by hrozilo rozdelenie rodiny s troma maloletými deťmi. Krajský súd v Bratislave preto postupoval v súlade s citovaným zákonným ustanovením a rozhodol a žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

